Vonnisuitspraak gelewer in Oscar Pistorius-moordverhoorOscar Pistorius tydens verlede week se hofverrigtinge. Foto: Siphiwe Sibeko/Reuters/Pool Regter Thokozile Masipa het Dinsdag die Paralimpiese atleet Oscar Pistorius in die Pretoriase hooggeregshof gevonnis nadat hy vroeër skuldig bevind is aan strafbare manslag vir die dood van sy vriendin Reeva Steenkamp verlede jaar op Valentynsdag by sy huis in die ooste van Pretoria. Ná ŉ sewe maande lange verhoor het regter Thokozile Masipa hom tot ŉ maksimum van vyf jaar tronkstraf gevonnis op die aanklag van strafbare manslag. Sy het Pistorius op die klag wat met die Vuurwapenbeheerwet verband hou tot drie jaar tronkstraf gevonnis wat vir vyf jaar opgeskort is. Die vonnisse sal gelyklopend uitgedien word. Pistorius is onmiddellik ná Masipa haar vonnis gelewer het, deur ‘n hofordonnans na die aanhoudingselle geneem. Meer inligting volg. Hy is ook skuldig bevind op ŉ aanklag dat hy in Januarie 2013 ŉ skoot onder ŉ tafel by die Tasha’s in Johannesburg laat afgaan het toe hy sy vriend Darren Fresco se Glock-pistool hanteer het. Die verhoor het op 3 Maart begin nadat die staat die atleet aangekla het van moord met voorbedagte rade. Pistorius is op 12 September skuldig bevind aan strafbare manslag vir die skietery op 14 Februarie 2013. Die hof het hom onskuldig bevind aan moord. Hy is egter onskuldig bevind dat hy op 30 September 2012 ŉ skoot deur die oop sondak van ŉ motor in Modderfontein laat afgaan het en onskuldig bevind aan die onwettige besit van ammunisie. Lees meer oor die hofverrigtinge van die Oscar Pistorius-verhoor op Maroela Media.